Koebaai, Doem-Doempies | Netwerk24
Deur Karin Muller 05 April 2017 06:04
Doem-Doempies, ’n gemmerkat, het ’n hele ruk gelede by ’n gesin opgedaag toe hy nog ’n klein katjie was, wie se oë nog skaars oop was.
Daar is besluit hy sou net ’n paar dae bly totdat hulle sy eienaar opgespoor het. Nadat hulle besef het dit gaan waarskynlik nie gebeur nie, het hy hulle troeteldier én deel van die gesin geword. Selfs die honde, Krummel en Diedie het hom as een van hulle aanvaar.
Soos die tyd verbygesnel het, het die gesin besef dat Doem-Doempies ’n besonderse gemmerkat is. Daar is toe besluit om ’n reeks stories vir die kleinspan oor Doem-Doempies in die koerant te skryf.
Nadat ’n hele klompie stories gepubliseer is, kry Mamma ’n oproep van die koerant se redakteur.
Terwyl sy met aandag na die redakteur se stem oor die telefoon luister, maak sy vir Pappa groot oë. Ná die oproep gaan sy ingedagte op die sitkamerbank sit. Sy lyk verslae.
“Iemand het die redakteur gebel en gesê Doem-Doempies is eintlik hulle kat,” sê sy.
Pappa lag. “Hoe gaan hulle dit bewys?” vra hy.
“Maar steeds . . .” begin Mamma. “Wat gaan ons vir die kinders sê?”
By die aanhoor van die nuus val Boeta se mond van verbasing oop.
“Regtig?” sê hy. Mamma knik.
Sus begin senuweeagtig giggel.
“Dan moet die mense seker sê watter datum hulle vir Doem-Doempies verloor het?” meen sy.
Doem-Doempies stap deur die voordeur en skuur teen Pappa se been. Boeta tel die kat op en druk hom styf vas.
Die volgende middag skakel die redakteur weer.
“Dit was ’n groot misverstand,” verduidelik hy. “Iemand het hul gemmerkat verloor en het gedink dis ’n advertensie wat in die koerant geplaas word . . .”
Mamma slaak ’n sug van verligting.
Boeta staan langs Mamma met Doem-Doempies in sy arms. “Gaan hulle hom van ons af wegvat?” vra hy bekommerd.
“Nee,” lag Mamma. “Doem-Doempies is ons kat en hy is hier om te bly.”
Dit is die laaste aflewering in Karin Muller se reeks oor Doem-Doempies, ’n gemmerkat soos geen ander.